b'\n_START_ARTICLE_\nClaudia Cardinale\n_START_SECTION_\nKilm\xc4\x97 ir \xc5\xa1eima\n_START_PARAGRAPH_\nKardinal\xc4\x97 gim\xc4\x97 Chalk el Uede, Pranc\xc5\xabzijos valdomo Tuniso protektorate. \xc4\x8cia buvo didel\xc4\x97 ital\xc5\xb3 bendruomen\xc4\x97, jos motina Yolande Greco buvo kilusi i\xc5\xa1 emigrant\xc5\xb3 i\xc5\xa1 Sicilijos, o t\xc4\x97vas\xc2\xa0\xe2\x80\x93 sicilietis gele\xc5\xbeinkelio darbuotojas. Gimt\xc4\x85ja Klaudijos kalba buvo pranc\xc5\xabz\xc5\xb3 (i\xc5\xa1 motinos pus\xc4\x97s), taip pat Tuniso arab\xc5\xb3 bei sicilie\xc4\x8di\xc5\xb3. Itali\xc5\xa1kai ji i\xc5\xa1moko v\xc4\x97liau, tik prad\xc4\x97jusi vaidinti kine. Kartu su jaunesni\xc4\x85ja seserimi Blanche ji mok\xc4\x97si Saint-Joseph-de-l\xe2\x80\x99Apparition mokykloje, v\xc4\x97liau \xc4\xafstojo \xc4\xaf Paul Cambon mokykl\xc4\x85, ketindama tapti mokytoja.\n_START_SECTION_\nAktor\xc4\x97s karjera\n_START_PARAGRAPH_\nPirmoji patirtis filmuojantis Klaudijai tapo jos ir viso klas\xc4\x97s dalyvavimas pranc\xc5\xabz\xc5\xb3 re\xc5\xbeisieriaus Rene Vaultier trumpametra\xc5\xbeiniame filme, sulaukusiame s\xc4\x97km\xc4\x97s Berlyno kino festivalyje. \xc5\xa0is nedidelis vaidmuo padar\xc4\x97 Klaudij\xc4\x85 vietinio populiarumo \xc5\xbevaig\xc5\xbede ir atkreip\xc4\x97 re\xc5\xbeisieriaus Jacques Baratier, ie\xc5\xa1kojusio tunisiet\xc4\x97s aktor\xc4\x97s filmui \xe2\x80\x9eGoha\xe2\x80\x9c, d\xc4\x97mes\xc4\xaf. Juostoje taip pat vaidino garsus Egipto aktorius Omar Shariff ir ji tapo Klaudijos aktoriniu debiutu._NEWLINE_Esminiu karjeros l\xc5\xab\xc5\xbeiu tapo 1957\xc2\xa0m. Italijos kinematografinink\xc5\xb3 organizuotas \xe2\x80\x9eGra\xc5\xbeiausios ital\xc4\x97s Tunise\xe2\x80\x9c konkursas, kurio prizu buvo kelion\xc4\x97 \xc4\xaf Venecij\xc4\x85 kino festivalio metu. Prodiuseri\xc5\xb3 \xc4\xafkalb\xc4\x97ta, ji prad\xc4\x97jo lankyti eksperimentin\xc4\xaf kinematografijos centr\xc4\x85 Romoje, ta\xc4\x8diau jau po 3 m\xc4\x97nesi\xc5\xb3 nusivyl\xc4\x97 studijomis ir susid\xc5\xabrusi su ital\xc5\xb3 kalbos (kurios beveik nemok\xc4\x97jo) problemomis, met\xc4\x97 mokslus. Nusprendusi gr\xc4\xaf\xc5\xbeti \xc4\xaf Tunis\xc4\x85, Klaudija suprato esanti n\xc4\x97\xc5\xa1\xc4\x8dia po trumpalaikio romano Romoje su 10 met\xc5\xb3 vyresniu pranc\xc5\xabzu. Priimant sprendim\xc4\x85 d\xc4\x97l savo ateities, i\xc5\xa1eitimi i\xc5\xa1 susidariusios pad\xc4\x97ties tapo kino kompanijos \xe2\x80\x9eVides\xe2\x80\x9c pasi\xc5\xablytas 7 met\xc5\xb3 kontraktas. \xc5\xa0ios vadovas Franco Cristaldi, kaip ir ji gim\xc4\x99s Tunise, ne\xc5\xbeinojo apie aktor\xc4\x97s n\xc4\x97\xc5\xa1tum\xc4\x85, ta\xc4\x8diau ir v\xc4\x97liau i\xc5\xa1ai\xc5\xa1k\xc4\x97jusi tiesa neatbaid\xc4\x97 jo nuo minties paversti Klaudij\xc4\x85 kino \xc5\xbevaig\xc5\xbede. 1966\xc2\xa0m. Cristaldi ir Klaudija susituok\xc4\x97._NEWLINE_Pirmuoju filmu po sutarties tapo 1958\xc2\xa0m. didelio populiarumo sulaukusi komedija \xe2\x80\x9eI solidi ignoti\xe2\x80\x9c kartu su Vittorio Gassman ir Marcello Mastroianni, pad\xc4\x97jusi Klaudijai tapti atpa\xc5\xbe\xc4\xafstama aktore. Kitas filmas \xe2\x80\x9eThree Starngers in Rome\xe2\x80\x9c taip pat tapo populiarus. Nepaisant to, aktor\xc4\x97s n\xc4\x97\xc5\xa1tum\xc4\x85 pavyko nusl\xc4\x97pti nuo visuomen\xc4\x97s ir ji s\xc4\x97kmingai filmavosi iki 7 m\xc4\x97nesio. Po to Cristaldi i\xc5\xa1siunt\xc4\x97 j\xc4\x85 \xc4\xaf London\xc4\x85 prisideng\xc4\x99s istorija, kad aktor\xc4\x97 keliauja pagerinti savo angl\xc5\xb3 kalbos \xc5\xbeini\xc5\xb3. Be to, nenor\xc4\x97damas, kad v\xc4\x97liau ji b\xc5\xabt\xc5\xb3 apkalb\xc5\xb3 objektu kaip vieni\xc5\xa1a motina, kruop\xc5\xa1\xc4\x8diai suplanavo kiekvien\xc4\x85 jos tolimesn\xc4\xaf \xc5\xbeingsn\xc4\xaf. Visus 7 metus Klaudijai ir kino studijai ilg\xc4\x85 pavyko nusl\xc4\x97pti ties\xc4\x85 apie jos nesantuokin\xc4\xaf s\xc5\xabn\xc5\xb3. Vaiku r\xc5\xabpinosi aukl\xc4\x97s bei Klaudijos \xc5\xa1eima, o berniukui ir visiems aplinkiniams buvo sakoma, kad jis es\xc4\x85s Klaudijos brolis, o ne s\xc5\xabnus. Tiesa jam buvo atskleista tik sulaukus 19 met\xc5\xb3._NEWLINE_Aktor\xc4\x97s karjera Klaudijai klost\xc4\x97si s\xc4\x97kmingai: ji filmavosi ne tik ital\xc5\xb3, bet ir brit\xc5\xb3 filmuose (\xe2\x80\x9eUpstairs and Downstairs\xe2\x80\x9c jos balsas buvo dubliuojamas) bei sulauk\xc4\x97 teigiam\xc5\xb3 garsaus re\xc5\xbeisieriaus Federico Fellini atsiliepim\xc5\xb3._NEWLINE_1960\xc2\xa0m. Klaudija kartu su Marcello Mastroianni nusifilmavo dramoje \xe2\x80\x9eIl bell\xe2\x80\x98Antonio\xe2\x80\x9c, kuri tapo pirmuoju j\xc5\xb3 bendru darbu. Tais pa\xc4\x8diais metais ji suvaidino Paulin\xc4\x85 Bonapart filme \xe2\x80\x9eAusterlitz\xe2\x80\x9c bei nusifilmavo juostoje su Alain Delon \xe2\x80\x9eRocco and His Brothers\xe2\x80\x9c. 1962\xc2\xa0m. ji kartu su Jean-Paul Belmondo suvaidino istoriniame nuotyki\xc5\xb3 filme \xe2\x80\x9eCartouche\xe2\x80\x9c, o po met\xc5\xb3\xc2\xa0\xe2\x80\x93 Luchino Visconti dramoje \xe2\x80\x9eLeopardas\xe2\x80\x9c bei Fellini \xe2\x80\x9e8\xc2\xbd\xe2\x80\x9c, kurie sulauk\xc4\x97 daugyb\xc4\x97s teigiam\xc5\xb3 \xc4\xafvertinim\xc5\xb3 ir yra laikomi vienais geriausi\xc5\xb3 Italijos kino pavyzd\xc5\xbei\xc5\xb3. \xc5\xa0ie filmai, kaip ir komedija \xe2\x80\x9eThe Pink Panther\xe2\x80\x9c, vis labiau \xc4\xaftvirtino Klaudijos, kaip vienos populiariausi\xc5\xb3 savo kartos aktori\xc5\xb3, vard\xc4\x85. Ji buvo prad\xc4\x97ta kviesti ir \xc4\xaf Holivud\xc4\x85, kur 1964\xc2\xa0m. nusifilmavo juostoje \xe2\x80\x9eCircus World\xe2\x80\x9c kartu su John Wayne ir Rita Hayworth, ta\xc4\x8diau nepanoro \xc4\x8dia pasilikti ilgesniam laikui, pirmenyb\xc4\x99 teikdama Europos kinui. Tuo metu ji intensyviai filmavosi \xc4\xafvairaus \xc5\xbeanro juostose: komedijose, dramose, istoriniuose filmuose ir netgi vesternuose su tokiais aktoriais kaip Anthony Quinn, Tony Curtis, Burt Lancaster ir Franco Nero. 1966\xc2\xa0m. jos nuotrauka buvo panaudota atlik\xc4\x97jo Bob Dylan albumo \xe2\x80\x9eBlonde on Blonde\xe2\x80\x9c vir\xc5\xa1eliui, ta\xc4\x8diau tai buvo padaryta be jos sutikimo ir v\xc4\x97liau, jai reikalaujant, pa\xc5\xa1alinta._NEWLINE_1968\xc2\xa0m. ji atliko vien\xc4\x85 geriausiai \xc5\xbeinom\xc5\xb3 vaidmen\xc5\xb3 Sergio Leone juostoje \xe2\x80\x9eKart\xc4\x85 Laukiniuose Vakaruose\xe2\x80\x9c._NEWLINE_Ir v\xc4\x97lesniais metais Klaudija filmavosi kine be didesni\xc5\xb3 pertrauk\xc5\xb3, i\xc5\xa1 kuri\xc5\xb3 \xc5\xbeymiausi \xe2\x80\x9eFitzcarraldo\xe2\x80\x9c su Klaus Kinski (1982\xc2\xa0m.), \xe2\x80\x9eSon of the Pink Panther\xe2\x80\x9c (1993\xc2\xa0m.), \xe2\x80\x9eAnd now\xe2\x80\xa6 Ladies and Gentelmen\xe2\x80\x9c (2002\xc2\xa0m.) ir \xe2\x80\x9eLe fil\xe2\x80\x9c (2010\xc2\xa0m.). Be to, vis didesn\xc4\x99 viet\xc4\x85 jos darbe u\xc5\xbe\xc4\x97m\xc4\x97 teatras.\n_START_SECTION_\nAsmeninis gyvenimas\n_START_PARAGRAPH_\n1966\xe2\x80\x9375\xc2\xa0m. Klaudija buvo susituokusi su prodiuseriu Franco Cristaldi. Dar iki santuokos ji buvo susilaukusi s\xc5\xabnaus Patrizio po trumpalaikio romanu su ne\xc5\xbeinomu pranc\xc5\xabzu._NEWLINE_Po skyryb\xc5\xb3 Klaudija apsigyveno su re\xc5\xbeisieriumi Pasquale Squitieri, jiems gim\xc4\x97 dukt\xc4\x97 Klaudija._NEWLINE_1995\xc2\xa0m. pasirod\xc4\x97 autobiografin\xc4\x97 knyga \xe2\x80\x9eMoi Claudia, Toi Claudia\xe2\x80\x9c._NEWLINE_Nuo 2000\xc2\xa0m. ji yra UNESCO Geros valios ambasador\xc4\x97, ne kart\xc4\x85 dalyvavo \xc4\xafvairi\xc5\xb3 kino festivali\xc5\xb3 \xc5\xbeiuri komisijose (1993\xc2\xa0m.\xc2\xa0\xe2\x80\x93 Kan\xc5\xb3 kino festivalyje) ir peln\xc4\x97 ne vien\xc4\x85 garb\xc4\x97s apdovanojim\xc4\x85 u\xc5\xbe gyvenimo pasiekimus bei visuomenin\xc4\x99 veikl\xc4\x85.'